**Avtale om leie-pc fra Telemark fylkeskommune**

mellom

Telemark fylkeskommune og

{navnElev} - {fodselsnummerElev}

Avtalen gjelder fra og med skoleåret 2019/2020

Tilbudet om elev-pc gis **kun en gang** til vg1 elever som starter i Vg1 eller som ikke har fått tilsvarende tilbud tidligere fra en av fylkeskommunens videregående skoler.

# PARTER

Denne avtale er inngått mellom Telemark fylkeskommune (organisasjonsnummer NO 940 192 226) som leier ut pc, og eleven som leietaker av pc-en. I de tilfeller hvor eleven ikke er myndig, inngås avtalen med elevens foresatte som ansvarlig leier. Avtalen overtas av den sammenslåtte Vestfold og Telemark fylkeskommune fra 1. januar 2020.

# FORMÅL

Formålet med denne avtalen er å regulere leieforholdet for bærbar pc til bruk i opplæringen mellom Telemark fylkeskommune og eleven.

# DATAUTSTYRET OG PROGRAMVAREN SOM AVTALEN OMFATTER

Ordningen omfatter en bærbar pc eventuelt MacBook med lader og tilhørende beskyttelsestrekk.

Datautstyret som omfattes av denne avtalen er skolens eiendom så lenge eleven er elev ved en av de videregående skolene i Telemark fylkeskommune. Eleven får kun bruksrett til datautstyret i leieperioden.

Det er ikke tillatt å benytte egen privat eiet pc, MacBook, nettbrett eller tilsvarende i undervisningen på skolen.

På PC/MacBook vil det fra skolens side bli installert diverse programvare. Blant annet:

Microsoft operativsystem med Office, antivirus og diverse pedagogisk programvare.

# BRUK AV UTSTYR

**Eleven plikter å**

* sørge for at datautstyret er forsvarlig sikret mot skade og tyveri (for eksempel oppbevare i eget låst skap, transporteres i veske eller ryggsekk som gir god beskyttelse.
  + Dersom det oppstår skade på datautstyret under transport og utstyret ikke er forsvarlig emballert (ryggsekk og i utlevert beskyttelsestrekk eller tilsvarende), vil dette bli å betrakte som uaktsomhet fra elevens side.
* ikke låne bort datautstyret til andre eller forlate det uten tilsyn
* ikke sende datautstyret som reisegods, men ta dette med som håndbagasje.
* ikke installere skadelig/ulovlig eller annen programvare eller endre/kopiere programvaren som allerede er installert på datautstyret uten spesiell tillatelse fra skolen.
* sørge for regelmessig sikkerhetskopi
* ikke fjerne merking (typebetegnelse, fabrikasjonsnummer og lignende) fra datautstyret.
* ikke selv merke datautstyret på noe vis, heller ikke med klistremerker

Bruken reguleres av Telemark fylkeskommunes [ordensreglement](https://www.telemark.no/Vaare-tjenester/Utdanning/For-elever/Informasjon-for-elever-og-foresatte/Artikler2/Ordensreglement) for videregående skoler og[IKT-reglementet](http://prod.tfkskole.vpdev.no/content/download/1128/12613) for Telemark fylkeskommune.

# SERVICE OG GARANTI

Fylkeskommunen har serviceavtale med datautstyr-leverandøren. Ved behov vil skolen stille nødvendig utstyr til rådighet for eleven inntil service er utført. Ved inngått leieavtale, kan du i utgangspunktet **IKKE** bruke eget utstyr når leiet datautstyr er på service.

**VIKTIG!** Alle leide pc-er har 3 års garanti. Dersom andre enn leverandørens servicetekniker foretar

inngrep eller på annen måte skrur på pc-en, vil konsekvensen være tap av garantien og kan utløse full

erstatningsplikt! Garanti, forsikring og serviceavtaler opphører ved overtakelse av datautstyret fra

Telemark fylkeskommune.

# MERK! Apple produkter (MacBook og iPad) har andre garantiordninger enn skolenes bærbare Windows-PC.

# TYVERI ELLER SKADE

Alle feil, skader og tap skal meldes til skolen ved første mulighet, senest innen 14 dager.

Ved tyveri skal eleven umiddelbart melde dette til politiet og skolen skal ha kopi av tyverimeldingen.

Telemark fylkeskommune har en begrenset uhellforsikring på leid utstyr. Ansvarlig for leieavtalen må erstatte utstyret.

Inngått leieavtale fortsetter ut avtaleperioden selv om produktet er stjålet. Tyveri som forhindrer eleven i å benytte datautstyret fritar ikke for betaling i henhold til denne avtalen.

Ved skade på leid datautstyr skal skolen varsles umiddelbart. Alt leid datautstyr er forsikret mot skade ved aktsom bruk. Skade som forhindrer eleven i å benytte datautstyret fritar ikke for betaling i henhold til denne avtalen.

Eleven skal ikke prøve å reparere skade selv men overlate dette til skolen.

Tap eller skade som skyldes uaktsomhet fra elevens side belastes eleven fullt ut.

Eksempler på uaktsomhet kan være:

* Drikke eller annen væske som søles over maskinen
* Uforsvarlig transport eller håndtering
* Bruk på uegnet sted med mer

# BETALING

Leietaker betaler en årlig leiesum i 3 år for retten til å disponere utstyret. Denne summen tilsvarer [laveste sats for utstyrsstipend i Lånekassen.](https://www.lanekassen.no/nn-NO/stipend-og-lan/vanlig-videregaende-opplaring/Sa-mye-kan-du-fa/utstyrsstipend/) Satsen justeres årlig, for skoleåret 2019/2020 er den på kr. 1.051,-. Leien er hjemlet i forskrift til opplæringsloven §19-6. Skolen fakturerer eleven forskuddsvis en gang per skoleår. Betalingsfrist er per 30 dager.

Ved for sen betaling gis purring. Ved manglende innbetaling etter purring oversendes kravet til inkasso.

Tidligere innbetalte summer refunderes ikke.

**Andre kostnader**

Ved tap eller skade skal det betales en egenandel. Egenandel vil variere etter skadens omfang. Ved skade eller tap er denne minimum **kr. 500,-**. Ved uaktsomhet må eleven dekke reparasjon eller ny PC.

Godkjente garantisaker vil ikke bli belastet med en egenandel.

Ny lader eller sekk kan du kjøpe av skolen til innkjøpspris.

Dersom eleven får erstatnings-PC må denne leveres til skolen innen avtalt frist for å unngå gebyr. Vilkårene for elev-PC gjelder også for erstatnings-PC.

# RETT TIL Å OVERTA UTSTYRET

**Generelt om overtakelse**

For å eie PC-en må eleven ha betalt tre års-leier.

Operativsystemet vil slutte å virke cirka 6 måneder etter endt skolegang. For at PC-en skal fungere etter det, må den tilrettelegges til privat bruk. Dette gjøres ved at eleven får tilbud om å laste ned en lisensiert Windows versjon og selv reinstallerer og sørger for at PC-en fungerer etter overtakelse. Dette vil fjerne alt innhold (dokumenter, bilder og lignende). Skolen kan dersom den har kapasitet bistå.

Eventuell programvare overdras uten garanti eller reklamasjonsrett.

**Utvekslingsstudent?**

Eleven kan ta med seg PC-en hvis eleven skal gå på skole i utlandet. Ved fravær på mer enn seks måneder må den tilrettelegges for privat bruk og eleven må betale gjenstående leiebeløp. Eleven blir da eier av PC-en og kan installere det det er behov for. Ved retur til skolen etter endt utenlandsopphold vil eleven kunne benytte PC-en i skolearbeidet.

**Bytte skole?**

Hvis eleven bytter skole innen de offentlige skolene i Telemark fylkeskommune kan eleven ta med seg PC-en til den nye skolen. Eleven får faktura på vanlig måte. Bytter eleven til privat skole eller offentlig skole i et annet fylke gjelder egne avtaler. Eleven må selv ta kontakt med skolene det gjelder.

**Avbryte skolegangen?**

Hvis eleven slutter før 1. oktober samme høst som denne avtalen ble inngått, har eleven ikke rett til å overta PC-en og den må leveres tilbake til skolen.

Slutter eleven etter 1. oktober og vil beholde PC-en faktureres gjenstående leiebeløp.

Slutter eleven etter 1. oktober og ikke vil beholde PC-en, faktureres for påbegynt skoleår.

Kravet vil gå til inkasso dersom det ikke betales i tide.

**Ta påbygg (påbygging til generell studiekompetanse)?**

Eleven kan bruke PC-en eventuelt overtatt etter vg2.

Hvis eleven ikke har PC med fra vg2, får eleven låne PC som skal leveres ved skoleslutt.

# ENDRINGER OG OVERDRAGELSE

Eventuelle endringer i denne avtalen er kun gyldig og bindende dersom disse er **skriftlige** og **underskrevet av partene.** Partene har ikke rett til å overdra denne avtalen til en tredjepart, uten skriftlig samtykke fra den annen part. Avtalen overtas av den sammenslåtte Vestfold og Telemark fylkeskommune fra 1. januar 2020.

## Oppsigelse

Telemark fylkeskommune har rett til å si opp denne avtalen umiddelbart dersom eleven vesentlig misligholder denne avtalen eller skolens reglementer. I tillegg har skolen rett til å iverksette tiltak som skolen anser som relevante i henhold til skolens reglement

# AVTALENS VARIGHET

Avtalen gjelder så lenge du er elev ved en videregående skole i Telemark fylkeskommune.

Avtalen signeres elektronisk og er da bindende for begge parter.

Dersom den ikke er signert elektronisk skal Eleven levere signert eksemplar til skolen ved skolestart. Den skal foreligge i to – 2 - eksemplarer, et til hver av partene.

Eleven vil ikke få utlevert pc før skolen har mottatt underskrevet eksemplar av denne avtalen.

# Leieavtale PC

Dette skjemaet leveres til skolen ved utlevering av bærbar pc dersom ikke avtalen tidligere er digitalt signert.

Jeg bekrefter å ha lest innholdet i dette dokumentet.

Med min signatur, aksepterer jeg fylkeskommunen sine betingelser og retningslinjer for bruk og behandling av elev pc-en.

|  |  |
| --- | --- |
| Sted og dato | Elevens underskrift |

**For elever under 18 år:**

|  |
| --- |
| Sted og dato |

|  |  |
| --- | --- |
| Foresattes navn | Foresattes underskrift |